Steffen Handal

55 år

Adjunkt med opprykk

Tidligere leder av Utdanningsforbundet

Steffen Handal sier følgende om hans tanker om Unios fremtid.

Skal vi lykkes, må vi finne styrke hos hverandre, i fellesskapet, i våre felles verdier - sammen.

For Norge står overfor store utfordringer.

I perspektivmeldingen skisseres de i tre hovedpunkter.

* Kamp om arbeidskraften
* Behov for omstilling
* Fortsatt god fordeling

Disse skal løses i et klima preget av trangere tider i internasjonal og nasjonal økonomi, i et sikkerhetspolitisk klima preget av krig, konflikt og med sterkere interessekonflikter mellom stormaktene. Antidemokratiske og fascistiske strømninger er synlige og til dels markante på flere kontinenter. De internasjonale institusjonene sliter med å opprettholde sin troverdighet og handlekraft. Også i Norge opplever vi at økende ulikhet og mistillit brukes som drivstoff for polarisering og splittelse.

Vi som er tillitsvalgte i Unio-forbund kjenner godt fra vår egen hverdag hvordan landets utfordringer og det dystre bakteppet preger vårt arbeids- og dagligliv.

Eksemplene på dette er mange. En presset kommuneøkonomi, rekrutteringsutfordringer, arbeidsmiljøutfordringer og kutt i bevilgninger til kunnskapssektoren. Vi opplever press mot arbeidstidsavtaler, press mot profesjonsutdanningene og profesjonenes posisjon i samfunnet. Vi har prisstigning, kriminalitetsutfordringer og økende interessemotsetninger mellom folk, landsdeler, organisasjoner og politiske partier.

Vi ser stadig eksempler på at også interessemotsetningene mellom hovedsammenslutningene på en del områder er mer markante og eksplisitte. Samtidig er behovet for en samlet fagbevegelse viktigere enn noen gang.

I en slik situasjon er det lett å falle hen til resignasjon, oppgitthet, mistillit, sinne og en følelse av avmakt og fremtidspessimisme. Det må ikke skje. Ikke på vår vakt. Ikke i fagbevegelsen. Det som skal kjennetegne vår bevegelse er det motsatte - at når det ser håpløst eller mørkt ut - da gir vi oss ikke.

Vi må finne styrke i samhold, verdifellesskap og langsiktig, i en målrettet kamp.

Jeg liker å tenke at fagforeningskamp er en evig kamp. Og nå er det vår vakt. Vår tur. Vi skal yte vårt. Vi skal bygge videre på det de før oss har skapt på en måte som gjør at vi kan møte dagens utfordringer.

Det er i samholdet og samarbeidet vårt at styrken i Unio ligger. Ikke i kjøttvekta. Bredden og kompleksiteten gjør oss sterke. Verken internt i denne organisasjonen eller i møte med omverdenen vil vi styrke våre posisjoner ved å hvile oss på at vi er store eller litt større enn andre.

Kort om Handals bakgrunn:

Steffen Handal har lang fartstid som tillitsvalgt.

Han var tillitsvalgt på fylkesnivå i Norsk lærerlag da Unios forgjenger UHO ble dannet i sin tid. Han har siden den gang arbeidet i skoleverket ulike steder i landet, vært arbeidsplasstillitsvalgt, tillitsvalgt på fylkesnivå, medlem av sentralstyret, nestleder og leder av Utdanningsforbundet i 8 år.

Steffen Handal har lang fartstid i trepartssamarbeidet.

Han kjenner de politiske prosessene på Stortinget og i regjering og blir beskrevet som en tydelig tillitsvalgt. Han er en erfaren debattant og deltaker i både sosiale og tradisjonelle medier.

Han har erfaring fra ulike tariffområder og har vært forhandlingsleder for Unio-kommune i mange år.

Handal har innehatt flere verv internasjonalt på både europeisk og internasjonalt nivå. Han har blant annet bak seg to perioder i verdensstyret i Education International. EI består av 375 lærerorganisasjoner i 180 land. Tilsammen organiserer de 33 millioner lærere.

Steffen Handal er gift og stolt pappa til to døtre. Han er glad i hytteliv, båt og fotball. Hans hjerte for Stabæk er opphavet til at han kaller seg «alltid\_uansett» på enkelte sosiale medier.